דוד שאול

דוד שאול (נולד ב-19 במאי 1989) הוא שחקן, זמר ויוצר ישראלי.

ביוגרפיה
דוד שאול נולד וגדל בראשון לציון. אמו מנהלת תיכון "נעמת" ואביו הנדסאי.

במהלך שנות הילדות שלו היה חניך ושכב״גיסט בשבט איתן צופי ראשון לציון.

החל ללמוד פסנתר קלאסי כשהיה בן 6 במשך 11 שנה. הוא בוגר הסטודיו למשחק של ניסן נתיב בין השנים 2011–2014, במהלך לימודיו שיחק במחזות "אכזר מכול המלך" מאת נסים אלוני ו"ארץ פוק" של המחזאי אריאל ברונז. את שירותו בצה"ל עשה בתיאטרון צה"ל ובלהקת הנח"ל.

קריירה
בטלוויזיה ובקולנוע
בשנים 2009–2010 גילם את דמותו של "רני" בסדרה "100 בתנ"ך", ששודרה בערוץ לוגי. במהלך השנים 2010–2011 שיחק בתפקיד "אליאב", בסדרה "בלו נטלי".

בשנת 2010 שיחק את דמותו של שמוקלר דמות מרכזית בקומדיית המצבים "השועלים". בשנת 2011 שיחק בעונה השנייה של קומדיית המצבים "יוני והמחוננים" ששודרה ב-yes. עוד באותה שנה שיחק בסרטו של אריק לובצקי "הפנטזיה הגדולה של סימיקו הקטן", בתפקיד ניסו, וכן שיחק בתפקיד ראשי בסרט הקולנוע "מורעלים".

בשנת 2012 גילם את דמותו של "יקיר" בסרט הקולנוע "העולם מצחיק" של שמי זרחין. בשנת 2013 שיחק באחד התפקידים הראשיים בסדרה הקומית "פרופיל 64", ששודרה בערוץ 10 ובעונה השלישית של הסדרה "ניו יורק" ששודרה בyes. בשנת 2014 שיחק בסרט הקולנוע "מפריח היונים". במהלך השנים 2014–2018 גילם את דמותו של שלומי חן ב-3 עונות של סדרת הנעורים "שכונה", המשודרת בניקלודיאון, אותה כתב גיורא חמיצר.

בשנת 2016 החל לשחק בסדרת הנעורים "סוסי פרא" בערוץ זום. באותה שנה שיחק בסרט "עמק". בנוסף, לוהק לשחק בסדרה הקומית "גרעינים" בערוץ הילדים. בשנת 2017 שיחק ב "הרמון" בערוץ 13 לצד חן אמסלם ואלון אבוטבול שמגלם את אביו, באותה שנה השתתף בסדרה "מתויגים" בטלוויזיה החינוכית.

החל מיולי 2019 משחק שאול בסיטקום: "זה לא הגיל" של קשת 12, שם הוא מגלם את דניאל בנה של הדמות הראשית (מירי מסיקה) שנכנסת לקשר רומנטי עם חברו הטוב (גפן ברקאי) שעובר לגור איתם בבית.

בדצמבר 2020 שיחק את ליעם בסדרה "הבאר" ששודרה בכאן חינוכית. בכאן 11 משתתף בסאטירה "ערוץ אפס".

ב-1 ביולי 2021 יצא לאקרנים הסרט "לשחרר את שולי" בו גילם את דמותו של שולי לצד שלישיית מה קשור, הסרט זכה להצלחה רחבה בקרב הציבור הישראלי והיה לסרט הנצפה ביותר של השנה ולרביעי הכי נצפה בכל הזמנים, עם למעלה ממיליון צופים באקרנים.

באותה השנה שיחק את דמותו של ירמי בסדרה "בלוגה בלוז", ודיבב את דמותו של פיטר בסרט המצויר "איפה אנה פרנק" בבימויו של ארי פולמן.

ב-2024 שיחק בסרטו של שמי זרחין "חמדה".

ב-2025 שיחק בסדרה "חוליגנים" בכאן 11. באותה שנה חזר לגלם את דמותו של שולי בסרט "לשחרר את שולי סאן".

בתיאטרון
ממוזער|שמאל|200px|דוד שאול בהופעה באוזן בר, 2018
בתיאטרון הקאמרי שיחק במחזות "גם הוא באצילים" מאת מולייר (2015) בבימוי אודי בן-משה; "ארוחת טעימות" (2016); "פשוט לאהוב" (2017), ועל תפקידו בהצגה זו זכה בפרס השחקן המבטיח מטעם קרן רבינוביץ; "יעקובי ולידנטל" (2017) מאת חנוך לוין בתפקיד ליידנטל; ובהצגה "רומיאו ואמא" (2018) בתפקיד רומיאו מאת גור קורן וגלעד קמחי, בבימויו של גלעד קמחי. במחזה "מתאבל ללא קץ" (2020) מאת חנוך לוין בבימוי ארי פולמן.

במאי 2022, עלה לבמות בהצגה "פיקוח נפש" של תיאטרון הקאמרי בבימויה של הדר גלרון, בה מגלם את דמותו המרכזית של גבריאל.

במוזיקה
בינואר 2017 פרסם את אלבומו הראשון, "צעדים עוקבים" שממנו יצא הסינגל "מהר מדי", שנבחר לשיר השבוע של השנה החדשה ב-88fm ואת הקליפ לשירו "פיגמליון". במהלך 2018 דוד פרסם כמה סינגלים כמו "ברווז על מים", "מפה לשם" ו"אין מה להסתיר" שהיוו חלק מאלבומו החדש "אור ערביים" שיצא לקראת סוף 2018. ב-26 בדצמבר 2018 ערך דוד מופע השקת האלבום החדש בבסקולה שבתל אביב.

ב-10 בנובמבר 2019, פרסם שאול סינגל חדש העונה לשם "לראות אותך", אותו כתב והלחין. לאחר כחודשיים יצא הקליפ לשיר.

בפברואר 2020, שחרר דוד את הסינגל "כלוב בשמיים" יחד עם קליפ שיצר, כששלושה חודשים מאוחר יותר במאי 2020, שחרר את הסינגל "לב שלם".

ב-20 באוגוסט 2020, הופיע שאול באולפן כאן ג'אם 88, יחד עם להקתו.

ב-19 באוקטובר 2020, שחרר שאול את הסינגל "רק תגידי" אותו כתב והלחן, יחד עם זאת שחרר דוד קליפ אותו גם ביים. הסינגל זכה להצלחה רבה והושמע רבות בתחנות הרדיו.

במהלך חודש דצמבר 2020, פרסם דוד שלושה סינגלים חדשים, "הוא יבוא", "צייד" ו"יער" שלושת השירים התלוו לקליפים ייחודיים אותם יצרה אלונה פלוסקי.

בסוף אותה שנה פרסם דוד את אלבומו השני בקריירה "לראות אותך" אותו יצר יחד עם תומר ישעיהו, האלבום כלל את הסנגלים אותם הוציא לאורך השנה בנוסף לשירים חדשים.

במרץ 2021, לרגל הבחירות לכנסת הוציא דוד את הסינגל "שר בממשלה" אותו כתב והלחין.

ב-10 בנובמבר 2022, פתח דוד קמפיין גיוס המונים למען יצירת אלבומו השלישי, "ציפור מלאך" אותו הקדיש לזכר אחותו לירון שנפטרה. האלבום יצא ב-8 בנובמבר 2023.

חיים אישיים
נשוי ל-אמנית שרה פגין, אב לשניים. הוא בעל הטרוכרומיה בעיינים.

קישורים חיצוניים




הערות שוליים

קטגוריה:שחקני קולנוע וטלוויזיה ישראלים
קטגוריה:בוגרי תיאטרון צה"ל
קטגוריה:חברי להקת הנח"ל
קטגוריה:בוגרי הסטודיו למשחק ניסן נתיב
קטגוריה:שחקני תיאטרון ישראלים
קטגוריה:מנחי ערוץ הילדים
קטגוריה:שחקני התיאטרון הקאמרי
קטגוריה:זמרים ישראלים
קטגוריה:זמרים השרים בעברית
קטגוריה:ישראלים שנולדו ב-1989